Etelä-Saksassa sijaitsevassa Reutlingenin kaupungissa on tehty veriteko machete-veitsellä.

Saksalaislehti Bildin mukaan yksi ihminen on kuollut ja kaksi ihmistä loukkaantunut Reutlingenin kaupungissa sunnuntai-iltapäivänä tapahtuneessa machete-veitsi-iskussa. Kuolleen kerrotaan olevan nainen.

Poliisin mukaan tekijä on 21-vuotias syyrialainen turvapaikanhakija. Hänet on pidätetty.

Poliisi kertoo syyrialaismiehen olleen osallinen myös aiemmissa tapahtumissa, joissa on vahingoitettu ihmisiä. Hyökkääjä toimi ilmeisesti yksin.

– Tällä hetkellä ei ole enää vaaraa muille, poliisi kertoo Reutersille.

Poliisin mukaan epäillyllä oli ollut ”kiistaa” naisen kanssa ennen kuin tappoi tämän. Sen jälkeen mies haavoitti toista naista ja miestä.

Poliisi ei kyennyt varmistamaan Bild-lehden tietoa, jonka mukaan surmattu nainen olisi ollut raskaana. Lehden mukaan nainen työskenteli siivoojana paikallisessa ravintolassa.

Bild kertoo iskun tapahtuneen kaupungin keskustassa ja monien ihmisten paenneen paikalta paniikissa iskun jälkeen.

Lehti kertoo, että mies on pidätetty. Hyökkäys tehtiin kebab-ravintolan ulkopuolella. Teon motiivista ei ole toistaiseksi selvyyttä.

Poliisit saivat tekijän kiinni pian iskun jälkeen.­

Reutlingen sijaitsee lähellä Stuttgartia Baden-Württembergin osavaltiossa.

Süddeutsche Zeitung -lehdessä julkaistujen silminnäkijäkertomusten mukaan machete-iskua olisi edeltänyt riita veitsellä varustautuneen miehen ja kuoliaaksi viilletyn naisen välillä. Lehden mukaan iskussa loukkaantuneista toinen olisi mies ja toinen olisi nainen.

Saksan poliisin mukaan hyökkääjä on syyrialainen turvapaikanhakija. Hänen kerrotaan toimineen yksin.